****

|  |
| --- |
| **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐԴՅՈՒՆԱՀԱՆՈՂ ՃՅՈՒՂԵՐԻ ԹԱՓԱՆՑԻԿՈՒԹՅԱՆ ՆԱԽԱՁԵՌՆՈՒԹՅԱՆ ՆԵՐԴՐՄԱՆ ԱՇԽԱՏԱՆՔՆԵՐԻ 2024 ԹՎԱԿԱՆԻ ԿԻՍԱՄՅԱԿԱՅԻՆ ՀԱՇՎԵՏՎՈՒԹՅՈՒՆ** **ՀՈՒՆՎԱՐ-ՀՈՒՆԻՍ**  |
|  |
|  |
| ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱՊԵՏԻ ԱՇԽԱՏԱԿԱԶՄ |

# **Նախաբան**

### 2024 թվականի առաջին կիամյակը Հայաստանի Արդյունահանող ճյուղերի թափանցիկության նախաձեռնության (ԱՃԹՆ) գործունեությունն ուղղված է եղել 2023-2024թթ. աշխատանքային ծրագրով նախատեսված միջոցառումների կատարմանը: Մասնավորապես.

Հայաստանի ԱՃԹՆ-ի 5-րդ ազգային զեկույցի համար մշակվել են համապատասխան տեխնիկական առաջադրանքի և զեկույցի ուսումնասիրության շրջանակի համար անհրաժեշտ ԲՇԽ-ի որոշումների նախագծերը, որոնք հաստատվել և ընդունվել են 2024թ. մարտի 28-ին անցկացված ԲՇԽ-ի նիստի ժամանակ: Ըստ հաստատված տեխնիկական առաջադրանքի՝ անցկացվել է ԱՃԹՆ 5-րդ ազգային զեկույցը կազմող անկախ ադմինիստրատորի ընտրության մրցույթ, որի արդյունքում ընտրվել է Գրանթ Թորնթոն խորհրդատվական ընկերությունը:

Անցկացվել է «Տվյալների համակարգված բացահայտումների ծրագրային փաթեթի» մշակման աշխատանքների համար կատարող ընկերության ընտրության մրցույթը և ընտրվել է VxSօֆտ ընկերությունը՝ որպես նշված ծառայությունները մատուցող ընկերություն:

2024թ. փետրվարին իրական շահառուների էլեկտրոնային համակարգով մետաղական հանքարդյունաբերության ոլորտում գործող ընկերությունները ներկայացրել են իրական շահառուների վերաբերյալ իրենց տարեկան հայտարարագրերը։

Opening Extractives ծրագրի շրջանականերում տեղի են ունեցել հանդիպումներ Հայաստան աշխատանքային այցով ժամանած Օփեն Օուներշիփ կազմակերպության Ասիական Խաղաղ օվկիանոսական տարածաշրջանային տնօրեն տիկին Էմիլի Մանուելի հետ:

2024 թվականի ապրիլի 23-ին ԱՃԹՆ-ի Խորհուրդը հրապարակել է Հայաստանի 2-րդ վավերացման արդյունքները: Ըստ վավերացման՝ ԱՃԹՆ-ի 2019թ. Ստանդարտի ներդրման առաջընթացի գործում Հայաստանին շնորհվել է բարձր գնահատական՝ 89,5 միավոր, որը առայժմ ամենաբարձր գնահատականն է ԱՃԹՆ իրականացնող երկրների մեջ:

2024թ. աշխատանքային ծրագրով նախատեսված աշխատանքային միջոցառումների կատարման ընթացքի մասին ավելի մանրամասն ներկայացվում է ստորև: Աշխատանքների կատարումը նկարագրված է ըստ Աշխատանքային ծրագրում սահմանված նպատակների ներքո կատարված միջոցառումների բաշխման և առաջին կիսամյակի (Q1, Q2) համար սահմանված կատարման ժամկետների:

# **Հասանելի և արդիական տեղեկատվության ապահովում**

*Միջոցառումներ 1-7*

Հայաստանի ԱՃԹՆ-ի ընթացիկ գործունեության և առնչվող հարցերի վերաբերյալ տեղեկատվությունը տարածվել և հասանելի է դարձել հիմանականում ԱՃԹՆ-ի կայքի միջոցով: Կայքը պարբերաբար թարմացվել է, հրապարակվել և հանրությանը իրազեկվել են ոլորտին վերբերվող նոր իրավական ակտերը, ԱՃԹՆ-ի փաստաթղթերը, տեղեկություններն ու նորությունները։ Oտարալեզու օգտվողների համար կայքի կարևոր տեղեկատվությունը թարգմանվել է անգլերեն:

Հունվարին լայն հանրության համար ԱՃԹՆ-ի կայքում հասանելի է դարձել ԱՃԹՆ 2023թ. Ստանդարտի հայերեն թարգմանությունը[[1]](#footnote-1):

Կայքում հրապարակվել է ԱՃԹՆ-ի ընթացիկ գործունեությունը լուսաբանող 5 նորություն[[2]](#footnote-2) ԱՃԹՆ-ի տեղական և միջազգային գործընթացների, մետաղական հանքարդյունաբերության ոլորտի վերաբերյալ, դրանցից կարևորները հրապարակվել են նաև անգլերեն լեզվով: Շարունակաբար թարմացվել են Facebook[[3]](#footnote-3), YouTube[[4]](#footnote-4) և X[[5]](#footnote-5) ցանցերում Հայաստանի ԱՃԹՆ-ի էջերը։

ԱՃԹՆ-ին հաշվետու ընդերքօգտագործող ընկերությունները և գերատեսչությունները ստացել են անհրաժեշտ խորհրդատվություն՝ 2023թ. ԱՃԹՆ հաշվետվությունները սահմանված վերջնաժամկետին՝ 2024թ. օգոստոսի 1-ին ընդառաջ կայքին կից առցանց հաշվետվության համակարգում[[6]](#footnote-6) հաշվետվությունների լրացման և ծագող տեխնիկական խնդիրների հետ կապված:

Պատրաստվել է Հայաստանի ԱՃԹՆ-ի 2-րդ վավերացման արդյունքներն ու գրանցած հաջողությունները լուսաբանող տեսահոլովակ, որն իրականացրել է դեռ 2023թ.-ին ընտրված խորհրդատվական ընկերությունը՝ վերջինիս հետ կնքված պայմանագրի շրջանակում: Հոլովակն ընդունվել է մայիսի 8-ին, որից հետո այն մեկական շաբաթ հեռարձակվել է մարզային երկու հեռուստաալիքների միջոցով՝ Լոռու և Սյունիքի համայնքներում:

Հայաստանի ԱՃԹՆ-ի 5-րդ՝ 2022թվականը ներկայացնող ազգային զեկույցի կազմման աշխատանքները մեկնարկել են 2024 թվականի հուլիսից, քանի որ անկախ ադմինիստրատորի ընտրության մրցույթն ավարտվել է միայն 2024թ. հունիսի վերջին: Մանրամասները ներկայացված սույն հաշվետվության 2.2 բաժնում:

Համաշխարհային բանկի դրամաշնորհի աջակցությամբ իրականացված աշխատանքների ամփոփիչ միջոցառումը չի իրականացվել, քանի որ նշված դրամաշնորհի ժամկետը երկարաձգվել է մինչև 2024թ. դեկտեմբերի 31-ը, ուստի միջոցառումը կիրականացվի 2024թ. դեկտեմբերին:

Հաշվետու ժամանակահատվածում իրազեկման այլ միջոցառումներ չեն իրականացվել, աշխատանքային հանդիպումները, անհրաժեշտ խորհրդատվությունը ու հաղորդակցությունը շահառուների հետ ապահովվել է կապի էլեկտրոնային միջոցներով։

1. ***Հաշվետվողականության և հանրային վերահսկողության բարձրացում, կոռուպցիոն ռիսկերի նվազեցում***
	1. ***Հայաստանի ԱՃԹՆ-ի անդամակցության կարգավիճակի պահպանում***

*Միջոցառումներ 11-15, 18-20, 21-22, 26-27*

2024թ. մարտի 28-ին կայացել է ԲՇԽ-ի նիստը[[7]](#footnote-7), որն ընդունել է Անկախ ադմինիստրատորի (խորհրդատուի) կողմից Հայաստանի 5-րդ՝ 2022թ. ԱՃԹՆ-ի ազգային զեկույցի կազմման տեխնիկական առաջադրանքի, ինչպես նաև զեկույցի շրջանակի և էականության շեմերի վերաբերյալ ԲՇԽ-ի որոշումների նախագծերը: Նիստն անդրադարձել է նաև ԱՃԹՆ-ի 2025թ. և հետագա տարիների գործունեության համար անհրաժեշտ ֆինանսավորման աղբյուրների հարցին, որի արդյունքում հանձնարարվել է ազգային քարտուղարությանը՝ կազմել և ԲՇԽ-ի նախագահին ներկայացնել ամփոփ տեղեկանք ֆինանսավորման հնարավոր աղբյուրների մասին: Հանձնարարությունը ազգային քարտուղարության կողմից կատարվել է:

 Նիստի ժամանակ քննարկվել է նաև ԲՇԽ-ի քաղաքացիական հասարակության խմբակցության կողմից ԲՇԽ-ի նախագահին ուղղված դիմումը: Նիստի մասնակիցների կողմից քննարկված հարցերը և արտահայտված կարծիքները գրանցվել են նիստի արձանագրության մեջ, որը հրապարակվել է Հայաստանի ԱՃԹՆ-ի կայքում[[8]](#footnote-8):

Հունիսի 30-ին հեռակա քվեարկությամբ բազմաշահառու խումբը հաստատել է նաև 2023-2024թթ. աշխատանքային ծրագրի կատարողականը և 2023թ. ԱՃԹՆ-ի ներդրման առաջընթացի տարեկան հաշվետվությունը, որոնք հրապարակվել են ԱՃԹՆ-ի կայքում[[9]](#footnote-9)

 2024թ. առաջին կիսամյակում Բազմաշահառու խմբի քաղաքացիական հասարակության և ընդերքօգտագործողների խնբակցությունների կազմի համալրումներ չեն արձանագրվել, քանի որ նշված խմբակցությունները նոր անդամների ընտրություններ չեն անցկացվել: Կառավարության խմբակցության կազմում նույնպես փոփոխություններ տեղի չեն ունեցել:

Առաջընթացի վերաբերյալ որոշակի բովանդակություն ներկայացնելու նպատակով ԱՃԹՆ աշխատանքային ծրագրով նախատեսված ԱՃԹՆ-ի ներդրման առաջընթացի եռամսյակային/կիսամյակային հաշվետվությունները կազմվել են կիսամյակային կտրվածքով։

2024 թվականին փոփոխվել է ԱՃԹՆ Հայաստանի ազգային քարտուղարության կազմը: Քարտուղարության նախկին ղեկավար Լուսինե Թովմասյանը տեղափոխվել է այլ աշխատանքի, որից հետո քարտուղարության փորձագետ հանդիսացող Հասմիկ Մանուկյանը նշանակվել է որպես քարտուղարության ղեկավար: Կազմը համալրվել է նաև նոր փորձագետ Անահիտ Անոյանով:

2024թ. մարտի 4-ից Հայաստանի ազգային քարտուղարության ղեկավար Հասմիկ Մանուկյանը ընտրվել է ԱՃԹՆ միջազգային խորհրդի անդամ, որտեղ նա ներկայացնում է եվրոպական տարածաշրջանի երկրների շահերը:

2024թ. հունիսի 16-21-ը Ժնևում տեղի է ունեցել ԱՃԹՆ Խորհրդի 60-րդ նստաշրջանը, որի ժամանակ ազգային քարտուղարության ղեկավարը մասնակցել է օրակարգային հարցերի քննարկմանը և Խորհրդի կողմից որոշումների կայացմանը:

ՀՀ ԱՃԹՆ-ի քարտուղարության 2024թ. առաջին կիսամյակի աշխատանքային ծրագրով նախատեսված միջոցառումներն ու աշխատանքերը իրականացվել են՝ համաձայնեցնելով ԱՃԹՆ-ի միջազգային քարտուղարության ու Համաշխարհային բանկի հետ՝ որպես դոնոր կազմակերպության: Մասնավորապես.

* Համաշխարհային բանկի հետ համաձայնեցվել են ԱՃԹՆի –ի դրամաշնորհային ծրագրի շրջանակներում իրականացվող բոլոր գնումների գործարքները,
* 2024 թվականի ապրիլի 1-ից 2-ը Հայաստանում գտնվող Օփեն Օուներշիփ (OpenOwnership) կազմակերպության Ասիական Խաղաղ օվկիանոսական  տարածաշրջանային տնօրեն տիկին  Էմիլի  Մանուելը հանդիպումներ է ունեցել ՀՀ Արդարադատության նախարարության, Տարածքային կառավարման և ենթակառուցվածքների նախարարության պատասխանատու աշխատակիցների, ԲՇԽ-ի քաղաքացիական հասարակության խմբակցության անդամների, ԱՃԹՆ ազգային քարտուղարության փորձագետների հետ, որոնց ընթացքում քննարկել են իրական շահառուների տվյալների օգտագործման վերաբերյալ խնդիրները:
* 2024թ. ապրիլի 3-ին ԱՃԹՆ-ի միջազգային քարտուղարությանն է վճարվել Հայաստանի 2024թ. տարեկան անդամակցության վճարը՝ 10 000 ԱՄՆ դոլարին համարժեք դրամի չափով:

2024թ. առաջին կիսամյակում Հայաստանի ԱՃԹՆ-ի քարտուղարությունը հանդիպումներ և հեռավար քննարկումներ է ունեցել ԱՃԹՆ միջազգային քարտուղարության, տարածաշրջանային քարտուղարությունների, Համաշխարհային բանկի հայաստանյան գրասենյակի ներկայացուցիչների, լիազոր մարմինների պատասխանատուների, ԲՇԽ-ի անդամների հետ:

ԲՇԽ-ի աշխատանքային խմբերի հանդիպումներ տեղի չեն ունեցել:

2024թ. ապրիլի 23-ին Հայաստանի 2-րդ վավերացման արդյունքներով ԱՃԹՆ Խորհրդի կողմից Հայաստանին շնորհվել է բարձր գնահատական՝ 2019 թվականի EITI Ստանդարտը  իրականացնելու գործում՝ 89,5 միավոր: Այն առայժմ ԱՃԹՆ միջազգային համայնքում հանդիսանում է ամենաբարձր գնահատականը

Ընդհանուր միավորը իրենից ներկայացնում է երեք բաղադրիչների՝ Շահագրգիռ կողմերի Ներգրավվածության, Թափանցիկության և Արդյունքների ու Ազդեցության համար ստացած միավորների միջին գնահատականը:

Վավերացման գնահատականով՝ Հայաստանը գերազանցել է ԱՃԹՆ-ի մեկ պահանջը, լիովին բավարարել 24-ը և գրեթե բավարարել երկուսը:

ԱՃԹՆ Խորհուրդը բարձր է գնահատել ՀՀ կառավարության և Բազմաշահառու խմբի արդյունավետ համագործակցությունը, որը նպաստել է հանքարդյունաբերության ոլորտի տվյալների շարունակական բացահայտմանը և ԱՃԹՆ-ի աշխատանքային ծրագրով սահմանված նպատակների ժամանակին իրականացմանը:

Խորհուրդը ողջունել է Հայաստանի ջանքերը՝ տվյալների հասանելիությունը, փոխգործելությունը և ամբողջականությունը հետագա բարելավելու ուղղությամբ՝ հիմք ընդունելով  սովորական բացահայտումների երկրի փորձը:  Խորհուրդը նշել է  տվյալների որակը և սոցիալ-բնապահպանական բացահայտումները  առավել ամրապնդելու  հնարավորությունների մասին:  Այս առումով, Ստանդարտի 4.9 և 6.1 պահանջների գծով նշանակվել են ուղղիչ գործողություններ, որոնք պետք է իրականացվեն մինչև երկրի հաջորդ վավերացումը

Հայաստանի հաջորդ վավերացումը կանցկացվի երեք տարի հետո՝ 2028 թվականի հունվարի 1-ին (թարմացված ժամանակացույցով՝ 2027թ. հուլիսի 1-ի փոխարեն):

* 1. ***ԱՃԹՆ-ի ստանդարտին համապատասխան ԱՃԹՆ-ի զեկույցի կազմում***

*Միջոցառում 30-34*

2024թ. մարտի 28-ին ԲՇԽ-ի նիստում[[10]](#footnote-10) հաստատվել են Անկախ ադմինիստրատորի/ (խորհրդատուի) կողմից Հայաստանի 5-րդ՝ 2022թ. ԱՃԹՆ-ի ազգային զեկույցի կազմման տեխնիկական առաջադրանքը, ինչպես նաև զեկույցի շրջանակի և էականության շեմերի վերաբերյալ ԲՇԽ-ի որոշումների նախագծերը: ԱՃԹՆ 5-րդ զեկույցի տեխնիկական առաջադրանքում ներառվել են նաև դրույթներ՝ Հայաստանի կողմից 2023թ. Ստանդարտի նոր պահանջների կատարման հնարավորությունների վերաբերյալ Անկախ Ադմինիստրատորի կարծիքը ներկայացնելու վերաբերյալ:

 Միաժամանակ, ԲՇԽ-ի նիստը ընդունել է Անկախ ադմինիստրատորի մրցույթի անցկացման համար գնահատող հանձնաժողով կազմելու անհրաժեշտությունը և այդ նպատակով՝ ԲՇԽ-ի խմբակցությունները ներկայացրել են իրենց թեկնածուներին՝ մրցութային հանձնաժողովը կազմավորելու համար:

Ներկայացված թեկնածությունների հիման վրա Վարչապետի աշխատակազմի ղեկավարի կողմից 2024թ. մայիսի 2-ին թողարկվել է թիվ 458-Ա հրամանը՝ ԱՃԹՆ 5-րդ զեկույցի Անկախ ադմինիստրատորի ընտրության գնահատող հանձնաժողով ստեղծելու մասին: Համաձայն ԲՇԽ-ի կողմից հաստատված տեխնիկական առաջադրանքի՝ Անկախ ադմինիստրատորի ընտրության համար 2024թ. մայիսի 2-ին պետական գնումների պաշտոնական կայքում տեղադրվել է մրցութային հայտարարություն: Մրցութային հանձնաժողովը ուսումնասիրել է Անկախ ադմինիստրատորի ընտրության համար ներկայացված հայտերը, կազմել գնահատման ամփոփ հաշվետվությունը, ըստ որի՝ Գրանթ Թորնթոն ընկերությունը հավաքել է ամենաբարձր միավորները: Ուստի, գնահատող հանձնաժողովը որոշել է նշված ընկերությանն առաջարկել կնքել համապատասխան պայմանագիր, որի փաստացի կնքումը տեղի է ունեցել 2024թ. հուլիսի 8-ին, իսկ զեկույցի մշակման աշխատանքները՝ 2024թ. 2-րդ կիսամյակում:

2024 թվականի համար նախատեսված՝ 2023 ֆինանսական տարին ներկայացնող ԱՃԹՆ 6-րդ ազգային զեկույցի կազմման աշխատանքները հետաձգվել են, քանի որ առայժմ պարզ չէ դրա և հետագա տարիների զեկույցների կազմման համար անհրաժեշտ ֆինանսավորման աղբյուրները:

***2.3. Opening Extractives ծրագրի շրջանակում Իրական շահառուների տվյալների ճշգրության ստուգման գործիքների ներդրում և շահագրգիռ կողմերի կողմից տվյալների օգտագործման կարողությունների հզորացում***

*Միջոցառումներ 36-39*

ԻՇ հայտարարագրերի ներկայացման էլեկտրոնային համակարգում[[11]](#footnote-11) մինչև 2024թ. փոտրվարի 20-ը ԻՇ հայտարարագրեր ներկայացնելու/թարմացնելու պարտավորություն ունեցող ընկերություններին ազգային քարտուղարության և Պետական ռեգիստրի պատասխանատուների կողմից տրամադրվել է խորհրդատվություն:

ԱՃԹՆ-ի ազգային քարտուղարության կողմից ուսումնասիրվել է վերը նշված համակարգ մուտքագրված ԻՇ հայտարարագրերի լրացման որակը, որի արդյունքներով կազմվել է տեղեկանք 15.04.2024թ. դրությամբ արձանագրված թերությունների վերաբերյալ: Տեղեկանքը էլեկտրոնային եղանակով ներկայացվել է ՏԿԵՆ և Պետական ռեգիստր՝ հետագա ընթացք տալու համար:

ԱՃԹՆ-ի քարտուղարությունը ակտիվ մասնակցություն է ունեցել Opening Extractives ծրագրի շրջանակում 2024 թվականի ապիլի 1-ից 2-ը Օփեն Օուներշիփ (OpenOwnership) հայաստանյան այցը և աշխատանքային հանդիպումները կազմակերպելու գործում: Մասնավորապես, այցի շրջանակում Օփեն Օուներշիփ (OpenOwnership) կազմակերպության Ասիական Խաղաղ օվկիանոսական տարածաշրջանային տնօրեն տիկին Էմիլի Մանուելը հանդիպումներ է ունեցել ՀՀ Արդարադատության նախարարության, Տարածքային կառավարման և ենթակառուցվածքների նախարարության, ԱՃԹՆ ազգային քարտուղարության պատասխանատու աշխատակիցների հետ:

Տարածքային կառավարման և ենթակառուցվածքների նախարարությունում ԱՃԹՆ ազգային քարտուղարության ներկայացուցիչների հետ կայացած հանդիպման ժամանակ տիկին Էմիլի Մանուելը նշել է, որ OpenOwnership կազմակերպությունը շատ բարձր է գնահատում ՀՀ կառավարության իրականացրած աշխատանքը՝ իրական շահառուների տվյալները բացահայտելու գործում և այն՝ որպես օրինակելի փորձ է ներկայացնում մասնակից այլ երկրներում:

Հանդիպման ընթացքում մասնակիցները մտքեր են փոխանակել իրական շահառուների տվյալների հրապարակման, դրանց բովանդակության, ճշգրտության հավաստման եղանակների մասին: Քննարկվել է նաև այն, թե ինչ վերջնական նպատակի համար կարող են օգտագործվել իրական շահառուների տվյալները, կամ ինչպես կարող է ԻՇ տվյալների ուսումնասիրությունը նպաստել հանքարդյունաբերության ոլորտի կառավարման ռիսկերի նվազեցմանը, պատասխանատու և բարի համբավ ունեցող գործարարների ներգրավմանը և այլն:

Օփեն Օուներշիփ-ի տարածաշրջանային տնօրենը տեղեկացրել է նաև ՏԿԵՆ-ի իր գործընկերներին, որ ընդերքօգտագործման թույլտվությունների տրամադրման գործընթացում ներգրավված մասնագետների կարողությունները զարգացնելու նպատակով կազմակերպությունը Open Extractives ծրագրի շրջանակներում նախատեսում է Հայաստանի լիազոր մարմինների համապատասխան աշխատակիցների համար անցկացնել առկա և առցանց վերապատրաստումների շարք: Այդ շարքի առաջին աշխատաժողովը պլանավորվում է անցկացնել ԱՃԹՆ-ի և OpenOwnership–ի 2024թ. հուլիսյան այցի ժամանակ: Այդ տեսական դասընթացներից հետո նախատեսվում են նաև միջազգային լավագույն փորձի ուսումնական այցելություններ:

1. ***ԱՃԹՆ-ի տվյալների համակարգված բացահայտումների ապահովում, ԱՃԹՆ-ի ԲՇԽ-ի և շահառուների կարողությունների հզորացում***

*Միջոցառումներ 40-47, 48-51*

2023 թվականից հետաձգվել և 2024 թվական էին տեղափոխվել ԱՃԹՆ-ի 2023թ. Աշխատանքային ծրագրի միջոցառում հանդիսացող «Տվյալների համակարգված բացահայտումների ծրագրային փաթեթի» մշակման աշխատանքները՝ պայմանավորված սկզբում՝ ԱՃԹՆ-ի բազմաշահառու խմբի կողմից տեխնիկական առաջադրանքի հաստատման ուշացմամբ, իսկ հետո նաև՝ Համաշխարհային բանկի(ՀԲ) գնումների պատասխանատուների կողմից փաթեթի գնման մեթոդի որոշման ուշացմամբ:

Կատարող ընկերության ընտրության մրցույթի արդյունքները գնահատելու և հաղթող կազմակերպությունը որոշելու համար ՎԱ աշխատակազմի 11.03.2024թ. թիվ 218-Ա հրամանով հաստատվել էր ԱՃԹՆ ԲՇԽ-ի նիստով ընտրված գնահատող հանձնաժողովի կազմը՝ ԷԿԵՆԳ-ի տնօրեն Լեոնիդ Ներսիսյանի ղեկավարությամբ և ԲՇԽ խմբակցությունները ներկայացնող անդամներով:

ԲՇԽ-ի կողմից հաստատված տեխնիկական առաջադրանքի հիման վրա 2024թ. փետրվարի 28-ին հայտարարվել էր մրցույթ՝ «Տվյալների համակարգված բացահայտումների ծրագրային փաթեթի» մշակումը իրականացնող ընկերություն ընտրելու նպատակով: Մրցույթը հայտարարվել էր Համաշխարհային բանկի Գնումների կանոնակարգով սահմանված QCBS (որակի և գնի վրա հիմնված ընտրություն) մեթոդով, որը մինչ այդ համաձայնեցվել էր ՀԲ-ի հետ։

Այդ մրցույթին մասնակցելու համար դիմած 4 ընկերություններից կարճ ցուցակ էին անցել պահանջվող 5-ի փոխարեն միայն 2-ը: Մրցույթը այս 2 ընկերությունով շարունակելու ՎԱ-ի խնդրանքը Համաշխարհային բանկը մերժել է, քանի որ չէր համապատասխանում պահանջին:

 Համաշխարհային բանկի առաջարկով անցկացվել է 2-րդ մրցույթը՝ այս անգամ արդեն CQS» (Խորհրդատուի որակի վրա հիմնված ընտրություն) մեթոդով: Այս մրցույթի արդյունքներով ընտրվել է VxSoft ընկերությունը՝ «Տվյալների համակարգված բացահայտումների ծրագրային փաթեթը» մշակելու համար, որին առաջարկվել է ներկայացնել իր տեխնիկական և ֆինանսական պայմանները՝ հուլիսի 1-ին պայմանագիր պայմանագիր կնքելու ակնկալիքով: Պայմանագրով նախատեսված աշխատանքները պետք է տևեն 6 ամիս և վճարվեն Համաշխարհային բանկի կողմից տրամադրված դրամաշնորհի միջոցների հաշվին, որի ժամկետը լրանում է 2024թ.կտեմբերի 31-ին:

2024թ. առաջին կիսամյակում ԲՇԽ-ի և այլ շահառուների կարողությունների հզորացման միջոցառումներ տեղի չեն ունեցել:

1. ***Պատասխանատու հանքարդյունաբերության գործելաոճի ներդրում***

 *Միջոցառումներ 52-53*

Աշխատանքային ծրագրի այս բաժնում նախատեսված այլ աշխատանքներ առաջին կիսամյակում չեն կատարվել: Պատասխանատու հանքարդյունաբերության գործելաոճի ներդրմանն աջակցության աշխատանքային խմբի հանդիպումների անցկացում, աշխատանքային ծրագրի մշակում, հանքարդյունաբերության ռազմավարության գործողությունների ծրագրի իրականացման շրջանակում առաջարկությունների ներկայացում, օրենսդրական բարեփոխումների առաջարկություններ նույնպես չեն իրականացվե*լ:*

**2024թ․ առաջին կիսամյակում ուժի մեջ մտած կամ քննարկվող օրենսդրական փոփոխությունները**

1․ ՀՀ կառավարության 27․06․2024թ․թիվ 994-Ն

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2012 ԹՎԱԿԱՆԻ ՄԱՐՏԻ 22-Ի N 437-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

2․ 4 ապրիլի 2024 թվականի N 477-Ն

ԸՆԴԵՐՔԻ ԵՐԿՐԱԲԱՆԱԿԱՆ ՈՒՍՈՒՄՆԱՍԻՐՈՒԹՅԱՆ ՀԱՄԱՁԱՅՆՈՒԹՅՈՒՆ ՏՐԱՄԱԴՐԵԼՈՒ ԿԱՐԳԸ ՍԱՀՄԱՆԵԼՈՒ ՄԱՍԻՆ

3․ «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԸՆԴԵՐՔԻ ՄԱՍԻՆ ՕՐԵՆՍԳՐՔՈՒՄ ԼՐԱՑՈՒՄՆԵՐ և ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» օրենքի նախագիծը, մասնավորապես՝ Օրենսգրքի 30-րդ հոդվածում լրացվող նոր իրավակարգավորումը՝ իրական շահառուների տվյալները ընդերքօգտագործման թույլտվության գործընթացում ներառելու վերաբերյալ, առայժմ գտնվում է աշխատանքային քաննարկումների փուլում

1. <https://www.eiti.am/hy/%D5%86%D5%B8%D6%80%D5%B8%D6%82%D5%A9%D5%B5%D5%B8%D6%82%D5%B6%D5%B6%D5%A5%D6%80/2024/01/15/eiti-armenia-published-the-armenian-translation-of-the-2023-eiti-standard-arm/149/> [↑](#footnote-ref-1)
2. https://www.eiti.am/hy/Նորություններ [↑](#footnote-ref-2)
3. <https://www.facebook.com/EITIArmenia/> [↑](#footnote-ref-3)
4. <https://www.youtube.com/channel/UCx_9yOLmQCj_rwy2wYgRh6A> [↑](#footnote-ref-4)
5. <https://twitter.com/EITI_Armenia> [↑](#footnote-ref-5)
6. <https://reports.eiti.am/hy/> [↑](#footnote-ref-6)
7. <https://www.eiti.am/hy/agenda-protocols-other-related-documents> [↑](#footnote-ref-7)
8. <https://www.eiti.am/hy/agenda-protocols-other-related-documents> [↑](#footnote-ref-8)
9. <https://www.eiti.am/hy/agenda-protocols-other-related-documents> [↑](#footnote-ref-9)
10. <https://www.eiti.am/hy/agenda-protocols-other-related-documents> [↑](#footnote-ref-10)
11. <https://bo.e-register.am/am/auth> [↑](#footnote-ref-11)